b'\n_START_ARTICLE_\nNasser Al-Attiyah\n_START_SECTION_\nAmmuntaura\n_START_PARAGRAPH_\nEnnen ralliuraansa Al-Attiyah osallistui vuonna 2000 Sydneyn olympialaisiin, joissa h\xc3\xa4n sijoittui kuudenneksi skeetammunnassa. Ateenan olympialaisissa vuonna 2004 h\xc3\xa4n sijoittui nelj\xc3\xa4nneksi samassa lajissa ja vuonna 2008 Pekingin olympialaisissa h\xc3\xa4n sijoittui 15:ksi. Vuonna 2010 h\xc3\xa4n voitti kultaa ja pronssia Aasian kisoista Kantonista. _NEWLINE_Lontoon vuoden 2012 kes\xc3\xa4olympialaisissa Al-Attiyah ampui miesten skeetiss\xc3\xa4 pronssia.\n_START_SECTION_\nUra rallin MM-sarjassa\n_START_PARAGRAPH_\nVuonna 2006 Al-Attiyah voitti ralliautoilussa PWRC-sarjan mestaruuden. Seuraavana vuonna h\xc3\xa4n kilpaili rallin MM-sarjassa saavuttamatta pisteit\xc3\xa4. Vuonna 2009 Al-Attiyah kilpaili Dakar-rallissa, jossa h\xc3\xa4net hyl\xc3\xa4ttiin h\xc3\xa4nen j\xc3\xa4tetty\xc3\xa4\xc3\xa4n v\xc3\xa4liin yhdeks\xc3\xa4n tarkastuspistett\xc3\xa4. Samana vuonna h\xc3\xa4n saavutti ensimm\xc3\xa4isen pisteens\xc3\xa4 MM-sarjassa, kun h\xc3\xa4n sijoittui kahdeksanneksi Argentiinan rallissa. H\xc3\xa4n sijoittui toiseksi Brasiliassa ajetussa Rally dos Sert\xc3\xb5es -kilpailussa samana vuonna. _NEWLINE_Vuonna 2010 Al-Attiyah sijoittui toiseksi Dakar-rallissa, historian pienimm\xc3\xa4ll\xc3\xa4 erolla voittajaan Carlos Sainziin. Samana vuonna h\xc3\xa4n kilpaili MM-sarjassa Barwa Rally Team -tallissa saavuttamatta pisteit\xc3\xa4 ja SWRC-sarjassa sijoittuen seitsem\xc3\xa4nneksi. Seuraavana Al-Attiyah voitti Dakar-rallin ensimm\xc3\xa4isen\xc3\xa4 arabina. Samana vuonna h\xc3\xa4n kilpaili WRC-sarjassa saavuttamatta pisteit\xc3\xa4 ja SWRC-sarjassa sijoittuen toiseksi Saksan ja Espanjan kilpailuissa sijoittuen sarjan seitsem\xc3\xa4nneksi. _NEWLINE_Kaudella 2012 Al Attiyah ajoi Citroenin tehdastallissa kolmatta autoa. H\xc3\xa4n saavutti kauden aikana 29 pistett\xc3\xa4 sijoittuen sarjan 12:nneksi. Al Attiyahin kauden paras suoritus oli nelj\xc3\xa4s sija Portugalin rallissa._NEWLINE_Kaudella 2013 Al Attiyah kilpaili Qatarin valtion tukeman M-Sportin Ford Fiestalla. Teamin nimi oli virallisesti Qatar World Rally Team. Al Attiyah osallistui viiteen MM-osakilpailuun ja ajoi kolmasti viidenneksi._NEWLINE_Seuraavalla kaudella Al Attiyah ajoi seitsem\xc3\xa4n osakilpailua WRC2-luokkaan muutetulla Ford Fiestalla parhaina tuloksinaan Portugalin rallin 9. ja Argentiinan rallin 10. sija. Monivuotinen yhteisty\xc3\xb6 kartanlukija Giovanni Bernacchinin kanssa p\xc3\xa4\xc3\xa4ttyi my\xc3\xb6s kauden j\xc3\xa4lkeen._NEWLINE_Kaudella 2015 Al Attiyah kilpaili seitsem\xc3\xa4ss\xc3\xa4 MM-osakilpailussa Ford Fiesta RRC:lla sek\xc3\xa4 uudella Skoda Fabia R5:lla kartanlukijanaan ranskalainen Mathieu Baumel. Meksikon rallista kotiin tuomisina oli yleiskilpailun 7. sija ja Australian rallista 10. sija. N\xc3\xa4iden lis\xc3\xa4ksi Portugalissa tuloksena oli luokkavoitto ja Katalonian rallissa luokan 3. sija. N\xc3\xa4m\xc3\xa4 riittiv\xc3\xa4t tuomaan WRC2 luokan mestaruuden. _NEWLINE_Kauden 2015 j\xc3\xa4lkeen Al Attiyah on kilpaillut l\xc3\xa4hinn\xc3\xa4 L\xc3\xa4hi-Id\xc3\xa4n rallisarjassa sek\xc3\xa4 vuoden 2016 Dakar-rallissa. 2016 Al Attiyah voitti L\xc3\xa4hi-id\xc3\xa4n rallimestaruuden 12. kerran.'